Covid-19: 23-jarige vas ná video soos veldbrand versprei | Maroela Media
Die polisie het 'n 23-jarige man in hegtenis geneem vir die oortreding van die regulasies van die landwye afsonderingstydperk.
Brig. Vishnu Naidoo, polisiewoordvoerder, het gesê die video wys hoe twee jong mans in die strate van Pretoria ry terwyl die een jong man deurlopend vloek en grappies maak oor Covid-19 en ook spog oor hoe hulle nie gehoor gee aan die regulasies wat ingestel is nie.
"Ek vat tik buite die Lyttelton-polisiestasie, wat nou?" sê die jong man voor hy weer erg begin vloek. Hy sê herhaaldelik dat hy nie omgee oor die koronavirus nie en dat hy en sy broer steeds buite in die strate is ondanks die afsonderingstydperk.
Volgens Naidoo het verdere ondersoek na die video die polisie na 'n kompleks in die Lyttelton-polisiëringsgebied gelei waar die verdagte in hegtenis geneem is.
"Die verdagte sal waarskynlik teregstaan op aanklagte wat ten minste verband hou met die oortreding van regulasie 11B (waarvolgens mense moet tuis bly en net die huis mag verlaat vir noodsaaklike dienste en goedere). Hy is tans in polisie-aanhouding en sal na verwagting Maandag in die Pretoria-landdroshof verskyn."
Ses ander verdagtes is ook reeds in hegtenis geneem oor soortgelyke video's en fopnuus, het Naidoo gesê. "Dit moet 'n herinnering wees dat die veiligheidsmagte wat die regulasies afdwing om Covid-19 te beperk die vermoë het om diegene wat verantwoordelik is vir sulke oortredings te identifiseer, maak nie saak hoe lank dit vat nie."
Naidoo het egter benadruk dat die regulasies nie afgedwing word om mense te straf nie, maar om lewens teen die Covid-19-pandemie te beskerm.
Om dom te wees is blykbaar vir party ledige mense n tydverdryf.
Mooi man…net jammer die veiligheids magte moor meer uit as die virus…of nie?
Ek het ook die video gesien. Die eerste gedagte wat by my opgekom het, waar kom die kinders vandaan. Waar het hulle die spoor byster geraak. Dit is ongelukkig die produk van 'n samelewing wat uitgerafel het. Die mense (wittes) moet ophou kerm en kla oor die huidige stand in die land. Ons (wittes) is baie keer ons eie grootste vyande. Die optrede van die twee knape is onverskillig en gaan hul duur te staan kom.